OzLabs/hebrew-wiki-articles huggingface dataset:
ורטיגו פרוקסיזמלי פריפרי

ורטיגו פרוקסיזמלי פריפרי (באנגלית: Benign Paroxysmal Positional Vertigo, ובראשי תיבות – BPPV) היא בעיה הנגרמת כתוצאה מפתולוגיה באוזן הפנימית. התסמינים הם אירועים חוזרים של ורטיגו פוזיציונלי (positional vertigo), כלומר תחושה של סיבוב או סחרחורת הנגרמת כשיש שינויים בתזוזת הראש.

== קלספיקיציה ==

ורטיגו, מונח רפואי שלרוב נוטים לבלבל עם סחרחורת, הוא תופעה נפוצה יחסית, אשר מתחלקת למספר סוגים שונים. ורטיגו מסוג BPPV מאובחן אצל כ-17% עד 42% מכלל האנשים המתלוננים על ורטיגו. 

== תסמינים וסימפטומים ==

תסמונת BPPV מאופיינת על ידי אפיזודות קצרות, של שניות עד דקות, של ורטיגו חמור, לעיתים עד כדי בחילות והקאות. התסמינים יכולים לקרות עם כל שינוי של תנוחת הראש אך בדרך כלל הם הכי חמורים בעת שכיבה עוברית, כשהאוזן הפגועה היא למטה. לרוב אין אובדן שמיעה. 

* תחושה של סחרחורת - כאילו הכל מסתובב סביב החולה. 

* הוורטיגו נמשך למשך שניות עד דקות בלבד (פרוקסיזמלי, ומכאן שמו). 

* הוורטיגו נגרם בגלל שינוי מנח (קשור לשינוי תנוחה מסוים).

* לרוב מלווה בבחילה.

* קיימות הפרעות ראייה - יש קושי לקרוא או לראות במהלך הוורטיגו לאור קיומו של ניסטגמוס נלווה. 

* תחושה המדמה התעלפות, או פרה-סינקופה או סינקופה - יכול להתקיים אבל לרוב לא נפוץ

* הקאות - תסמין לא נפוץ, אולם אפשרי.

== בדיקה גופנית ==

בבדיקה גופנית ניתן להתרשם מניסטגמוס רוטטורי המאופיין בסטיית המבט לכיוון האוזן הפגועה. הניסטגמוס נחלש ונעלם עם הזמן, ולא אמור להימשך מעל 30 שניות או דקה.
 
קיים מבחן הנקרא דיקס הולפייק (Dix hallpike) שבו מזיזים את החולה באופן מסוים כדי לנסות ולאפיין את הניסטגמוס הקיים ואת משכו. אחד מהמאפיינים של ורטיגו מסוג BPPV הוא, שתחילת הניסטגמוס היא מושהה- כלומר מתחילה כמה שניות לאחר התנוחה הגורמת לגירוי הוורטיגו. כמו כן, הניסטגמוס והורטיגו חולפים לאחר שניות עד דקות, ובביצוע מבחן זה פעמים נוספות, התגובה הולכת ונחלשת (זאת לעומת ורטיגו ממקור מרכזי, שאיננו BPPV, ובו לא חייב להופיע ניסטגמוס, ואם הוא מופיע אזי הופעתו היא מיידית ואין התעייפות של ההופעה כאשר חוזרים על המבחן). 

באופן כללי, מטופלים הסובלים מ-BPPV לא אמורים לסבול בנוסף מחסרים נוירולוגיים שונים כגון נימול או חולשה. אם תסמינים אלו קיימים, יש לבחון סיבות נוספות לקיום הוורטיגו, כגון שבץ שמקורו במערכת הסירקולטורית האחורית במוח.

== סיבות ==

בתוך הלבירינת, איבר בתוך האוזן הפנימית האחראי על שיווי המשקל, קיימים קריסטלים מסידן הקרויים אוטוקוניה (otoconia). אצל מטופלים עם BPPV, חלקיקים אלו ניתקים ממקומם הטבעי (ב- utricle) והם נודדים עם הזמן לאחת מהתעלות הסמי-סירקולריות באוזן הפנימית - בעיקר לתעלה הפוסטריורית עקב מיקומה האנטומי. 
כאשר יש תזוזה של הראש ביחד לכוח הכובד, חלקיקים אלו מביאים לתחושה של ורטיגו. תופעה זו קרויה בשם canalolithiasis- מצב בו יש גירוי של התעלות הסמי-סירקולריות על ידי חלקיקים אלו הצפים בהן.

== טיפול ==

הטיפול ב- BPPV כולל ביצוע מניפולציות תנועתיות הנקראות Repositioning maneuvers- מסובבים את החולה באופן מסוים הקשור לכוח המשיכה, באופן בו החלקיקים מסולקים מתוך התעלה אל אזור הקרוי vestibule שם הם נספגים. בתקופה החריפה של המחלה ניתן להשתמש גם בתרופות לדיכוי של המערכת הווסטיבולרית- כגון אנטיהיסטמינים, אנטיכולינרגיים, בנזודיאזפינים ותרופות סימפטומימטיות. 

==קישורים חיצוניים==

קטגוריה:מחלות אוזן פנימית
בלי בג"ץ ובלי בצלם

יצחק רבין

בלי בג"ץ ובלי בצלם הוא ביטוי שטבע ראש ממשלת ישראל, יצחק רבין, לאחר חתימת הסכם אוסלו.
משמעות הביטוי היא שאמצעים לא דמוקרטיים כשרים בדיכוי התנגדות. בנאום טלוויזיוני בערוץ הראשון ב-1 במרץ 1994 אמר רבין: "המשטרה הפלסטינית תילחם בחמאס בלי בצלם, בלי בג"ץ ובלי אמהות נגד שתיקה". הביטוי נאמר כנימוק לתמיכה בהסכם השלום עם הפלסטינים, ושיקף דעה שיאסר ערפאת יפעיל עינויים, יפגע בקבוצות אוכלוסייה ואף יהרוג את מתנגדיו בכל אמצעי, ובכך יילחם בטרור טוב יותר מישראל, מאחר שאינו מתמודד עם ביקורתם של גופים כדוגמת בג"ץ ובצלם, המחויבים לזכויות האדם.

זהבה גלאון, מראשי מרצ ובצלם, כינתה אמירה זאת "אמירה אומללה". ח"כים מהימין נהגו לצטט את הביטוי. אהוד ברק טען בראיון שהאמירה מראה על העוינות מצד כל אנשי השלטון, כולל הוא עצמו, נגד ארגונים אלו, עם ההכרה בצורך לכבד אותם ותוך ניסיון לעקוף אותם.

ארגונים עוינים לישראל, וכן ארגוני שמאל טענו שביטוי זה מוכיח את מדיניות ההפרדה (הקשורה לדעתם למדיניות אפרטהייד פושעת) ואת חוסר הכנות הישראלית לשלום שוויוני עם הערבים. היו שראו בביטוי המשך למדיניותו האלימה של רבין, כשר ביטחון בעת האינתיפאדה כשקרא להשתמש באלות (אך לא בנשק חם) ו"לשבור להם ת'ידיים ות'רגליים".

יענקל'ה רוטבליט שילב ביטוי זה בשירו "שיר ארצישראל".

עם השנים נעשה שימוש בביטוי באופן מושאל משמאל ומימין. בימין השתמשו בביטוי כדי לתקוף פינוי מאחז שבוצע במהירות לפני שהגיעה ההוראה של בג״ץ להימנע מכך. וכן על מנת להצביע על התנהגותם האלימה של קבוצות לוחמה מוסלמיות קיצוניות כמו החמאס ואחרים נגד מוסלמים אחרים. שימוש שונה בביטוי נעשה בפנייה לציבור לפעולה ישירה, ללא הסתייעות בגופים רשמיים.

==לקריאה נוספת==
* יוסי גולדשטיין, רבין - ביוגרפיה, תל אביב: הוצאת שוקן, 2006 
* דוד הורוויץ (עורך), משימה בלתי גמורה - חייו ומותו של יצחק רבין, תל אביב: הוצאת מעריב 



==קישורים חיצוניים==
;מאמרי דעה המתייחסים לאמירה בעקבות אירועים פוליטיים מאוחרים יותר:
*
*
*
*
*

==הערות שוליים==

קטגוריה:ביטויים פוליטיים ישראליים
קטגוריה:יצחק רבין
קטגוריה:ישראל: היסטוריה של המשפט
קטגוריה:בית המשפט העליון בתרבות
סלט קוב

סלט קוב (באנגלית: Cobb salad) הוא סלט פופולרי מהמטבח האמריקאי המכיל ירקות עלים (סוגי חסה, גרגיר הנחלים ואנדיב), עגבניות, בייקון, בשר עוף מבושל או צלוי, ביצה קשה, אבוקדו, עירית וגבינת רוקפור ברוטב ויניגרט.

==היסטוריה==
מקורו של סלט פופולרי זה בשנות ה-30 של המאה ה-20 במסעדת הבראון דרבי בהוליווד שבקליפורניה. המנה הפכה לאחת המנות הידועות של המסעדה. הסלט קרוי על שם בעלי המסעדה, רוברט הוורד קוב (Robert Howard Cobb) אולם לא ברור אם הסלט הומצא על ידי קוב עצמו או על ידי שף המסעדה צ'ק וילסון (Chuck Wilson). קוב סיפר כי היה רעב בשעת לילה מאוחרת ועל כן הרכיב (או הרכיבו עבורו) סלט עם שאריות שנותרו במטבח המסעדה בסוף היום, בתוספת בייקון שטוגן עבורו, ובתוספת רוטב צרפתי.

הסלט זכה להצלחה רבה ובמהרה נפוץ ברחבי ארצות הברית. בישראל לא זכה הסלט להצלחה ולא הפך לסלט פופולרי בשל השימוש בבשר חזיר.

==קישורים חיצוניים==

* [http://www.diningchicago.com/blog/2010/03/24/eat-this-cobb-salad/ ההיסטוריה של סלט קוב] 

קוב
קטגוריה:מאכלי בשר חזיר
קטגוריה:מאכלים הקרויים על שם אישים
קטגוריה:מאכלי ירקות
גרנולומטוזיס עם פוליאנגאיטיס

גרנולומטוזיס עם פוליאנגאיטיס (GPA; לשעבר, "מחלת וגנר גרנולומטוזיס") היא דלקת הפוגעת בכלי דם שונים בגוף, בהם האף ומערותיו, הריאות והכליות. המחלה מאופיינת בהימצאות נוגדנים עצמיים כנגד החלבון פרוטאינאז-3, המכונים גם C-ANCA.

המחלה נקראה במקור על שם הד"ר פרידריך וגנר שתיאר לראשונה את הדלקת בשנת 1936, והמונח גרנולומטוזיס 
מציין את מרקם וחזות הדלקת כפי שהיא נראית מבעד למיקרוסקופ. בשנת 2006 לאחר שהתגלו עדויות על תמיכתו של ד"ר פרידריך וגנר במשטר הנאצי, ומשום שהיה מבוקש על ידי רשויות החוק בפולין עקב פשעי מלחמה, הוחלט שלא להשתמש יותר בשם "מחלת וגנר", ובמקום זאת הוחלט סופית ב-2011 לשנות את שם המחלה ל-"גרנולומטוזיס עם פוליאנגיטיס". 

הדלקת אינה זיהומית ועל כן נחשבת כאוטואימונית וגורמיה אינם נהירים דיים. 
הדלקת שייכת לקבוצת מחלות הנקראות וסקוליטיס (מחלות כלי דם).

הדלקת נדירה בגילאי הילדות, ובבדיקות שנערכו עלה, כי על כל מיליון ילדים, נוספים בשנה בממוצע שני חולים חדשים בדלקת. 
במבוגרים הדלקת מצויה יותר.
טיפול במחלה מתבצע על ידי חומרים מדכאי תגובות דלקתיות, כגון סטרואידים ותרופות ציטוקסיות.

==סימפטומים==
המחלה פוגעת בכלי דם בינוניים וקטנים בעיקר, ופוגעת במערכות שונות בגוף:
1. דרכי נשימה עליונות - הרס סחוס באף (צורת אוכף), סינוסיטיס, היצרות סאב-גלוטית, שיעול, דלקת אוזניים.
2. כליות - נגרמת גלומרולונפריטיס מסוג pauci-immune (כלומר ללא צביעה באימונופלואורסצנציה).
3. ריאות - נודולות הדומות לאלה הנגרמות על ידי שחפת (גרנולומות) עם קביטציה. לפעמים מופיעה גניחת דם.

בנוסף, קיימת מעורבות פחות שכיחה של העיניים (בלט עיניים עקב רקמה גרנולומטוטית). גם התסמינים הבאים אפשריים, אם כי פחות שכיחים: כאבי מפרקים או דלקת מפרקים, נודולות בעור, כיבים בעור, ומעורבות נוירולוגית. בנוסף יכולים להופיע חום וירידה במשקל.

==בדיקות מעבדה==
C-ANCA (נוגדנים עצמיים כנגד החלבון פרוטאינאז-3) חיובי ב-90% מהחולים. אך רק ב-60% מהחולים ללא מעורבות כלייתית.
בדיקת ELISA יכולה לזהות את הנוגדנים בצורה ספציפית.

==אבחנה==
אבחנת המחלה מבוססת על שילוב של קליניקה, היסטולוגיה אופיינית, ו-ANCA. הימצאות של C-ANCA בלבד אינה מספקת לאבחנה של מחלת וגנר.
ברונכוסקופיה משמשת לזיהוי מעורבות ריאתית, שב-50% מהחולים תתבטא כטריאדה של גרנולומה, וסקוליטיס, ונקרוזיס. ביופסיית כליה משמשת לזיהוי הפגיעה הכלייתית האופיינית, ובה ניתן לראות גלומרולונפריטיס סגמנטלית נמקית ללא שקיעת נוגדנים (pauci-immune).

==טיפול==
מטרת הטיפול במחלת וגנר הוא להביא להפוגה (רמיסיה) בתסמינים על ידי שילוב של סטרואידים וציקלופוספמיד למשך 3-6 חודשים, ואז לשליטה (maintenence) בעזרת תרופות אימונו-מודולטוריות כגון מטוטרקסאט ואזתיופרין. גם התרופה Rituximab, שהיא למעשה נוגדן סינתטי כנגד CD20- שהוא חלבון מעטפת המבוטא על לימפוציטים מסוג B, הוכחה כיעילה. בנוסף, ניתן לתת אנטיביוטיקה מניעתית מסוג Resprim על מנת לנסות ולמנוע את חזרת המחלה בדרכי הנשימה העליונות.

האתגר העומד בפני הרופא המטפל הוא זיהוי מהיר של המחלה, וטיפול מיידי ואגרסיבי. ב-90% מהחולים תהיה תגובה כלשהי לטיפול הנ"ל, ו-75% יגיעו לרמיסיה. 90% מהחולים יישארו עם נזק בלתי הפיך כלשהו לאחד מאיברי המטרה.

==קישורים חיצוניים==

* 

==הערות שוליים==

קטגוריה:הפרעות רקמות חיבור מערכתיות
אפניאה

אפניאה (Apnea) היא דום נשימתי. באפניאה שרירי הריאות והריאות אינם פועלים בעוד הנשימה התאית מתפקדת כרגיל.

==גורמים==
* הפרעה נוירולוגית (לדוגמה הפרעת שינה: דום נשימה בשינה)
* יזום (לדוגמה "אחזקת אוויר" כמו בשחיה)
* סמים ובפרט אופיאטים
* חסימה בקנה הנשימה
* טראומה גופנית

==תיאור==
באפניאה אספקת החמצן לגוף מופסקת בעקבות חוסר פעילות של שרירי הריאות ושל הריאות. במקרה זה, לחץ ה-CO2 בדם עולה ורמת החומציות בדם עולה (דרגת ה-Ph יורדת). בהיעדר חמצן במחזור הדם למשך של בין 3 עד 4 דקות, עשוי להיגרם נזק מוחי בלתי הפיך ולאחר מכן למוות.

==חמצון באפניאה==
באפניאה מתאפשר מעבר חמצן בין הריאות למחזור הדם ולכן, במידה ואין חסם בדרכי הנשימה, מתאפשרת העשרת חמצן מלאכותית. במקרה זה רמות הCO2 עולות ועשויה להיווצר חמצת נשימתית ולכן, רצוי כי העשרת החמצן תהיה טהורה (100%) וללא גזים נלווים.

==ראו גם==
* התקף עצירת נשימה
* דום נשימה בשינה

==קישורים חיצוניים==

== הערות שוליים ==

קטגוריה:תסמינים וסימנים הקשורים למערכת הנשימה ולמערכת ההובלה
טרופאן

טרופאן הוא תרכובת אורגנית חנקנית דו-טבעתית. 

מבחינת מבנה, טרופאן מורכב מציקלוהפטאן עם חנקן מגשר בין פחמנים 1 ו- 5 בטבעת. החומר הוא נוזל שצפיפותו 0.931 גרם לסמ"ק, מקדם השבירה 1.477 ונקודת ההבזק 42.2°C. 

החומר ידוע בעיקר בשל קבוצת אלקלואידים הנגזרים ממנו כדוגמת אטרופין וקוקאין. אלקלואידים של טרופאן מצויים בצמחים ממשפחת הErythroxylaceae (אליה משתייך שיח הקוקה) וממשפחת הסולניים כולל דטורה, תפוח אדמה ועגבנייה. 

טרופאן החסר את קבוצת המתיל הקשורה לאטום החנקן (Azabicyclo[3.2.1]octane) נקרא nortropane.

==קישורים חיצוניים==

קטגוריה:תרכובות אורגנו-חנקתיות
שארקס דאנטיב

סמל הקבוצה עד 2012
סמל הקבוצה עד 2005
שארקס דאנטיב (בצרפתית: Sharks d'Antibes) היא קבוצת כדורסל צרפתית מהעיר אנטיב. המתמודדת בפרו B.

==היסטוריה==
הקבוצה הוקמה בשנת 1933 והייתה גורם משמעותי בצמרת בשנים 1950-1960 ובשנת 1970, בה זכתה באליפות הראשונה שלה, כשהשחקנים הבוטים היו: ז'אן קלוד בונאטו, דן רודריגז וז'אק קשמיר.

בהמשך נשרה לליגה השנייה וחזרה. בתחילת שנות ה-80, הקבוצה סבלה ממספר עונות מאכזבות, אך השתפרה לאורך העשור, ובסופו של דבר זכתה בתואר האליפות השני שלה בשנת 1991. בתחילת שנות התשעים הקבוצה סיימה בצמרת הגבוהה דרך קבע ונאבקה על האליפות לצד קבוצות כמו לימוז' ופו אורטז.

בשנת 1995 זכתה הקבוצה בתואר האליפות השלישי שלה. לאחר מכן נקלעה לבעיות כלכליות. בשנת 2002, למרות שסיימה במקום ה-14 ונשארה מעשית בליגה, הורדה הקבוצה לליגה השנייה מסיבת חוסר ערבויות כספיות. ובסיום עונת 2006/07 הגיעה הקבוצה עד לחצי גמר הגביע הצרפתי, ובנוסף ירדה הקבוצה עד לליגה השלישית וחזרה לאחר שנה לליגה השנייה. בתחילת עונת 2012/13 השתנה סימלה ושמה של הקבוצה ל"שארקס דאנטיב" (כרישי אנטיב). בסיום העונה העפילה הקבוצה בחזרה לליגה הבכירה, לאחר שסיימה במקום החמישי והגיעה עד לגמר הפלייאוף, בו ניצחה את קבוצת שאלון-ריימס 0-2 בסיכום שני מפגשים. בסיום עונה אחת ירדה הקבוצה לליגה השנייה מהמקום ה-15.

== במסגרת אירופאית ==
במסגרת האירופאית שיחקה הקבוצה בגביע קוראץ' בשנות ה-80 ובשנות ה-90, מלבד עונות 1991/92, 1994/95 שבהן שיחקה בגביע אירופה לאלופות.

בשנת 2009 נהרס ההיכל הביתי הוותיק ז'אן בונוז, ובמקומו נבנה האזור ארנה. היכל מודרני עם דגש אקולוגי וידידותי לסביבה המכיל 5,249 מקומות ישיבה, שייפתח באמצע חודש אוגוסט 2013. בזמן הבניה אירחה הקבוצה באופן זמני באולם סלוס סנטוני הקטן יחסית עם 1,300 מקומות ישיבה. 

==שחקני עבר בולטים==
* יאן מולינרי
* לורו פוארה
* ז'אק מונקלאר 
* דייוויד ריברס
* מייקל ריי ריצ'רדסון
* רוברט סמית'

==תארים והישגים==
*הליגה הצרפתית:
**אליפות (3): 1970, 1991, 1995
**מקום שני: 1972, 1984, 1990, 1994 
*הגביע הצרפתי:
**חצי גמר: 2007

<center>
תמונות של ההיכל הישן 
<gallery>
תמונה:Bunoz.jpg|מבט פנימי ז'אן בונוז 
תמונה:Salle Jean Bunoz en destruction.jpg|התחלת ההריסה של היכל ז'אן בונוז
</gallery>
</center>

== קישורים חיצוניים ==

* 
אנטיב
קטגוריה:פרובאנס-אלפ-קוט ד'אזור: ספורט
קטגוריה:כרישאים בתרבות
כירורגיית כלי דם

כירורגיית כלי דם היא תחום ברפואה המתמחה בניתוח של כלי הדם כטיפול במגוון מחלות הפוגמות בכלי הדם. ניתוחים כירורגים כוללים שחזור, השתלה וריפוי של כלי הדם וגם הסרת גידולים וסקולריים ודליות. כירורגיית כלי הדם מיועדת בדרך כלל לשיפור זרימת הדם בגוף, איזון או הפחתת לחץ דם באזורים שונים או כהכנה לטיפולים שונים.

==היסטוריה==
תחום כירורגיית כלי דם התחיל להתפתח בארצות הברית בשנות החמישים של המאה העשרים. המנתח האמריקני מייקל דבייקי היה חלוץ בשימוש בדקרון שתלים כדי להחליף או לתקן כלי דם עוד בשנת 1958. דבייקי שהיה כירורג כללי, מנתח לב ומנתח כלי דם ביצע בחייו עשרות אלפי ניתוחים של החלפת כלי דם פריפריים, בטניים ולבביים. עד היום עובדים מנתחי כלי דם לפי הטכניקות הניתוחיות שפותחו בארצות הברית. בשנים האחרונות נוספו טכניקות חדשות של ניתוחי כלי דם בשיטת הלפרוסקופיה.

תחום כירורגיית כלי הדם החל להתפתח באופן משמעותי מ-1990 לאחר שד״ר צ'ארלס דוטר המציא את האנגיופלסטיקה. צ'ארלס, מתמחה ברדיולוגיה חודרנית, הוא הראשון שהציג שימוש בקטטר בלון (להרחבת כלי דם). התפתחות נוספת נעשתה בעקבות מאמץ משותף בין מנתחי לב לרדיולוגים. כיום קיימים מחקרים רבים בתחום המנסים לייעל את הניתוחים האנדו-וסקולרים. אחד המחקרים האחרונים מפתחים כלי דם מלאכותיים
. מחקרים נוספים בתחום מנסים לפתח שיטות פחות חודרניות לטיפול במחלות וסקולריות.

===בישראל===
בישראל החלו מספר כירורגים לעסוק בנושא בתחילת שנות השישים של המאה ה-20. הראשון שהתחיל נתוחי כלי דם ב-1962 היה פרופ' מרק מוזס מבית החולים תל השומר, שהשתלם בתחום בהמרסמייט הוספיטל בלונדון אצל ד"ר פיטר מרטין. בשנת 1963 התחיל פרופ' דוד ארליק מבית החולים רמב"ם בחיפה לנתח ניתוחי כלי דם, ותלמידו פרופ' אלפרד שרמק המשיך את דרכו. בבית החולים איכילוב בתל אביב התחיל בתחום ב-1965 פרופ' מנדל סטבורובסקי, שחזר מהשתלמות ביוסטון ובלונדון (השתלם אצל ד"ר מייקל דבייקי וד"ר פיטר מרטין). במרכז הרפואי הדסה בירושלים התחילו בתחום פרופ' חנוך מילויצקי ופרופ' הנרי רומנוב.

==שיטות טיפול==
שיטות כירורגיית הדם הן בדרך כלל ניקוז כלי דם המפריעים לזרימת הדם, מעקפים לכלי דם פגומים, ניתוחים אנדו-וסקולרים בהם מתבצעת השתלת התקנים שמשפרים או מחליפים אזורים פגומים בכלי הדם.

כירורגיית הדם מבצעת צנתורים והתקנת תומכים שונים שמיועדים לשמור על תקינות זרימת הדם באזור בו מתבצע צנתור. הצנתור מתבצע בין היתר במקרים של מפרצות בעורקים. ניתוח המעקפים ושיטת המעקפים נועדו לעקוף כלי דם פגומים שמונעים זרימת דם תקינה. במקרה של טרשת העורקים ואספקת דם לקויה לאזורים שונים בגוף, קיימות כמה שיטות טיפול. אחת השיטות היא השתלת "בלון" שמרחיב את כלי הדם וכמו כן שליפה כירוגית של קרישי דם ותסחיפים. במקרים של דליות ורידיות, השיטות הן יותר ספציפיות.

==טיפול תרופתי==
כירורגיית הדם מהווה בדרך כלל טיפול משלים לטיפול תרופתי נלווה במחלות וסקולריות.

==קישורים חיצוניים==

==הערות שוליים==

קטגוריה:ענפי הכירורגיה
קטגוריה:מערכת ההובלה
קטגוריה:תחומים ברפואה
צבא השחרור הלאומי (לוב)

צבא השחרור הלאומי של לוב (בערבית: جيش التحرير الوطني الليبي) היה הזרוע המזוינת של מועצת המעבר הלאומית. הוא הוקם בפברואר 2011 על מנת להדיח את מועמר קדאפי.
צבא השחרור הלאומי ניצח את צבא לוב בזירת הרי הנפוזה, בזירת מיסראתה, בזירה המערבית-צפונית ובזירת המדבר הדרום מזרחית וזרועותיו שימשו בסיס להקמתו מחדש של הצבא הלאומי של לוב.

==כוח וארגון==
גודלו של הצבא הוערך בין 35,000 ל-40,000 לוחמים מתנדבים אך אין מידע מדויק בנושא זה, בנוסף ידוע שהצבא אורגן ב-26 חטיבות (אם לא יותר)
כשהחטיבה הגדולה והמאומנת ביותר היא חטיבת טריפולי, אשר קיבלה אימון של שלושה שבועות על לוחמה בשטח עירוני מהכוחות המיוחדים של הצבא הקטרי, בנוסף, הגיעו מפקדיה ממדינות דוברות אנגלית, מה שעזר בתיאום עם נאט"ו, גודלה בעת הקרב על טריפולי הוערך בכ-1,300 לוחמים. נכון לספטמבר 2011, עמד האומדן על עד 5,000 לוחמים.
==ספקי חוץ==
===איחוד האמירויות הערביות===
דווח כי איחוד האמירויות הערביות מספקת למורדים רובי FN FAL.
===מצרים===
ע"פ דיווחים סיפקה מצרים למורדים בעיקר נשק קל כמו רובי סער ותחמושת
===צרפת===
צרפת הודתה כי סיפקה למורדים בהרי הנפוזה טילי "מילאן" נגד טנקים, רובים ותחמושת
===קטר===
קטר סיפקה למורדים טילי "מילאן" וע"פ הערכות סיפקה יותר מ-400 רובי AK-47. קטר סיפקה גם אמצעי הסוואה, אפודי מגן, אמצעי תקשורת למורדים, ואימונים לחטיבת טריפולי בהרי הנפוזה לקראת הקרב המכריע על טריפולי.
===ארצות הברית===
ארצות הברית סיפקה 25 מיליון דולר למורדים לצורך אספקה רפואית ומכשירי תקשורת כך שלא תכלול נשק.
===בריטניה===
בריטניה סיפקה למורדים אמצעי תקשורת ואפודי מגן.

קטגוריה:לוב: צבא וביטחון
קטגוריה:האביב הערבי
מטריקס רבולושנס

מטריקס Revolutions (מטריקס רבולושנס; במקור: The Matrix Revolutions) הוא סרט אקשן-מדע בדיוני אמריקאי מנובמבר 2003 בבימוי האחיות וצ'אוסקי ובכיכובם של קיאנו ריבס, לורנס פישבורן, קארי-אן מוס והוגו ויבינג. הסרט יצא לאקרנים כחצי שנה לאחר הסרט הקודם לו מטריקס רילודד. הסרט הוקרן בו זמנית בשישים מדינות שונות בליל ההקרנה הראשון שלו (5 בנובמבר 2003).

סרט זה הוא השלישי והאחרון בטרילוגית סרטי "מטריקס". למרות עובדה זו, קו העלילה של המטריקס ממשיך ב-The Matrix Online וב-מטריקס: התחייה.

==תקציר העלילה==
בתחילת הסרט ניאו (מגולם על ידי קיאנו ריבס), אשר מחוסר הכרה בעולם האמיתי, כלוא בפועל בתחנת רכבת תחתית מסתורית שנמצאת בין עולם המכונות למטריקס. במקביל הסוכן סמית' (מגולם על ידי הוגו וויבינג) ממשיך לצאת מכלל שליטה ומאיים להרוס הן את המכונות והן את בני האנוש. כמו כן, נחיל עצום של זקיפים השייכים לצבא המכונות מתקרב לעבר "ציון", עירם הנסתרת של האנשים החופשיים, ותושבי העיר מתכוננים לקראת המתקפה הבלתי נמנעת מולם.

טריניטי (מגולמת על ידי קארי אן מוס) ומורפיאוס (מגולם על ידי לורנס פישבורן) מצליחים לשכנע את המרובינג'יאן (מגולם על ידי למברט וילסון) לשחרר את ניאו, אשר לאחר מפגש עם האורקל מחליט שהוא חייב לעזוב את "ציון" לעבר עיר המכונות כדי להציל את עיר בני האדם.

בהמשך ניאו מציע למנהיג המכונות, בינה מלאכותית ענקית בשם "דאוס אקס מאשינה", שהוא יעצור את הסוכן סמית' ובתמורה המכונות יניחו את נשקם ויחיו בשלום והרמוניה עם בני האנוש. בעקבות כך ניאו נלחם בסמית', אשר כוחותיו גדלו באופן משמעותי לאחר שהוא שכפל עצמו ל"אורקל". הקרב בין השניים מסתיים כאשר ניאו מחליט להקריב את עצמו על מנת להציל את המכונות ואת בני האנוש, כאשר הוא מאפשר לסמית' להעתיק את עצמו לתוכו. לאחר מכן המכונות ניתקו את ניאו מהמטריקס וכך גם הוא וגם סמית' מתו, מאחר שסמית' היה גם ניאו.

בעקבות כך, בעולם האמיתי, הזקיפים נסוגים מ"ציון". הסרט מסתיים בכך שהמטריקס מאתחל את עצמו, ובכך מתוקנים כל הנזקים העצומים שנגרמו במהלך הקרב בין ניאו לסוכן סמית'. בהמשך האדריכל של המטריקס והאורקל נפגשים ומסכימים על כך שכל בני האנוש שרוצים להשתחרר מהמטריקס ינותקו מהמכונות, וכי יהיה שלום והרמוניה בין המכונות לבני האנוש.

==צוות השחקנים הראשי==
{| class="wikitable"
|-
! שם השחקן/ית
! שם הדמות
! הערות
|-
| קיאנו ריבס
| ניאו
|הגיבור הראשי, מכונה "האחד", מת בסוף הסרט
|-
| לורנס פישבורן
| מורפיאוס
|
|-
| קארי-אן מוס
| טריניטי
|
|-
| הוגו ויבינג
| סמית'
|הנבל הראשי, נהרג בקרב הסופי עם ניאו
|-
| נתנאל ליס
| קפטן מיפיון
|
|-
| ג'אדה פינקט סמית'
| ניאובי
|
|-
| הארי לניקס
| לוק
|
|-
| הארולד פרינו ג'וניור
| לינק
|
|-
| מארי אליס
| הנביאה
|מתה בתחילת הסרט כשהפכה לסמית', אך חזרה לחיים באתחול
|}

==ביקורות ותגובות==
הסרט קיבל ביקורות שליליות באופן כללי ולציון 36% באתר ריכוז הביקורות Rotten Tomatoes, מתוך 204 ביקורות.

==מועמדויות וזכיות בפרסים==
{| width="70%" class="wikitable"
|-
! width="5%"| שנה
! width="30%"| פרס
! width="35%"| קטגוריה
! width="10%"| תוצאה
|-
| align="center" | 2000
| align="center" | BMI Film & TV Awards
| align="center" | דון דייוויס - BMI Film Music Award
| 
|}

==ראו גם==
* מטריקס (סדרת סרטים)
* אנימטריקס

==קישורים חיצוניים==

* 

* 

==הערות שוליים==

קטגוריה:מטריקס
קטגוריה:סרטי 2003
קטגוריה:סרטי מדע בדיוני אמריקאיים
קטגוריה:סרטי פעולה אמריקאיים
קטגוריה:סרטי המשך אמריקאיים
קטגוריה:סרטי האחים וורנר
קטגוריה:סרטי סייברפאנק
קטגוריה:סרטים בכיכובו של קיאנו ריבס
קטגוריה:סרטי מדע בדיוני מ-2003
העלאת גירה

צבאים יחמורים מעלים גרה.]]
הַעֲלָאָת גֵּרָה היא חלק מתהליך העיכול במעלי גרה המאפשר עיכול של מגוון רחב של צמחים המכילים תָּאִית (צלולוזה), שקיבת בעל החיים אינו מסוגל לעכל. וכן הוא מאפשר אכילת כמויות גדולות בבת אחת והשלמת תהליך עיכול המזון גם לאחר זמן רב במקום מוגן מבעלי חיים העלולים לפגוע בחיה. 

== מערכת הקיבות ==

מערכת הקיבות נמצאת בצדו השמאלי של חלל הבטן. מערכת הקיבות של מעלי הגרה מורכבת מארבעה מדורים:<ref></ref>
#הֶמְסֵס או כָּרֵס<ref>שתי המילים תקניות לפי מילון ביולוגיה כללית של האקדמיה ללשון העברית. באנציקלופדיה העברית: המסס.</ref> (rumen), הנראית כשק גדול, שרקמתה הפנימית נראית כבליטות קטנטנות דומות לשערות.
#בית־הכוסות (reticulum), שיש בו רקמה פנימית כעין תאים משובצים, ומכאן שמו.
#קיבת־העלעלים (omasum), הבנוי דפים־דפים ובהם בליטות קטנות.
#קיבת־המיצים (abomasum), הנקראת גם, המסתיימת בתריסריון.

== תיאור התהליך ==

המזון מתערבב בכמות גדולה של רוק והבהמה בולעת אותו, מבלי ללעוס, דרך הלוע (pharynx) אל הוושט, העובר לאורך קנה הנשימה, מצדו האחורי, ולאחר מכן בין שתי הריאות, ולאחר מכן דרך פתח בסרעפת אל ההמסס. המזון מאוחסן בבית־הכוסות, שם הוא מותסס באמצעות מיקרואורגניזמים ומתפרק. לאחר מכן, הוא עולה מבית הכוסות דרך הוושט חזרה אל הפה, מתערב שוב ברוק ונלעס היטב. לאחר מכן, המזון חוזר שוב אל הכרס ובית הכוסות. התהליך חוזר על עצמו עד שהמזון מתפרק לחתיכות קטנות המסוגלות לעבור דרך הפתח הקטן המוביל אל קיבת־העלעלים, שם נספגים רוב הנוזלים שבתערובת והמזון המוצק עובר אל קיבת־המיצים. שם המזון מתערב עם מיצי עיכול ואנזימים. מן הקיבה המזון עובר אל התריסריון וממשיך בתהליך העיכול.

==בעלי חיים מעלי גרה==
מעלי גרה שייכים לקבוצה מעלי גירה שבסדרת מכפילי הפרסה. לקבוצה שייכים המשפחות הבאות:

* משפחת פריים (Bovidae)
* משפחת אייליים (Cervidae)
* משפחת איילי מושק (Moschidae)
* משפחת איילוניים (Tragulidae)
* משפחת ג'ירפיים (Giraffidae)
* משפחת אנטילוקפריים (Antilocapridae)

== ביהדות ==
על פי כללי ההלכה אחד משלושת הסימנים הדרושים לכשרות הבהמה הוא העלאת גרה (שני הסימנים האחרים הם נוכחות פרסה והיותה שסועה).

==ראו גם==
*סימני כשרות בבעלי חיים

==קישורים חיצוניים==

* 

== הערות שוליים ==

קטגוריה:מעלי גירה
קטגוריה:כשרות
קטגוריה:פרשת שמיני
מטריקס (סדרת סרטים)

סדרת סרטי מטריקס היא סדרת סרטים מסוגת המדע הבדיוני בבימוי האחיות וצ'אוסקי ועל-פי תסריט שלהן. הסרט הראשון בסדרה, "מטריקס" יצא לאקרנים ב-1999. סרטי ההמשך השני והשלישי, "מטריקס רילודד" ו"מטריקס רבולושנס", ראו אור שניהם ב-2003 בהפרש של כחצי שנה. בנוסף אליהם, ובאותה שנה, יצא מקבץ סרטי אנימציה בשם "אנימטריקס", המתרחש במציאות של סרטי הסדרה.

נוסף על כך, כחלק מהזיכיון יצאו מספר משחקי וידאו המבוססים על הסרטים, ספרי קומיקס, וכן סרטים תיעודיים המתארים את צילומי הסרט המקורי.

בסוף אוגוסט 2019 הוכרז על הפקת סרט המשך לטרילוגיה, בהשתתפות חלק מהשחקנים המקוריים. הסרט, שכונה "מטריקס: התחייה", יצא לבסוף לאור ב-2021, כ-17 שנים לאחר יציאת הסרט השלישי.

==סדרת הסרטים==
* מטריקס (1999)
* מטריקס רילודד (2003)
* מטריקס רבולושנס (2003)
* מטריקס: התחייה (2021)

==סרטים נוספים==
* אנימטריקס - מקבץ סרטי אנימציה (2003)
* The Matrix Revisited - סרט תיעודי (2001)
* Making The Matrix - סרט תיעודי (1999)

==משחקי וידאו==
* Enter The Matrix (2003)
* The Matrix: Path of Neo (2005)
* The Matrix Online (2005) היה משחק MMORPG - השרתים שלו נסגרו לצמיתות ב-2009

== ספרים וקומיקס ==
* The Art of the Matrix (2000)
* The Matrix Comics (2003)
* The Matrix Comics Volume 2 (2005)

==קישורים חיצוניים==

* [http://www.warnerbros.com/matrix דף הסרט], באתר האחים וורנר

*
קטגוריה:סרטי מדע בדיוני אמריקאיים
קטגוריה:סרטי פעולה אמריקאיים
קטגוריה:סדרות סרטי מדע בדיוני
קטגוריה:סדרות סרטי פעולה
קטגוריה:סרטי סייברפאנק
ארכף אדמוני

ארכף אדמוני או חדף פיל מזרח אפריקאי ארך אזניים (שם מדעי: Elephantulus rufescens) הוא מין יונק קטן מסדרת חדפי הפיל. נפוץ באתיופיה, קניה, סומליה, סודאן, טנזניה ואוגנדה. סביבתו הטבעית היא סוואנה יבשה או אדמות-שיח טרופיות או סובטרופי יבשות.

יונק זעיר זה פעיל מאוד בחיפוש אחר טרף של נמלים, טרמיטים או תולעים ולכן הוא חשוף לאויבים רבים כגון נחשים, לטאות, ציפורים, נמיות או צבועים. כדי לנסות ולהקטין את הסיכוי לטריפה בונה כל ארכף מערכת שבילים בתחום המחיה שלו, ודואג לנקותה מעשבים וזרדים. שבילים אלו מאפשרים לו ריצה במהירות בזמן סכנה ומציאת מחבוא בתוך המאורה.

==קישורים חיצוניים==

* [http://www.bbc.co.uk/nature/species/Rufous_Elephant_Shrew BBC Wildlife Finder] - with video clip (UK-only) from Life

== הערות שוליים ==

קטגוריה:טקסונים שתוארו בידי וילהלם פטרס
קטגוריה:חדפי פיל
קטגוריה:קניה: יונקים
קטגוריה:בעלי חיים שתוארו ב-1878
פורט בוטאני

פורט בוטאני (באנגלית: Port Botany, מילולית נמל בוטאני) הוא פרוור בסידני, המנוהל על ידי עיריית רנדוויק (City of Randwick). הפרוור תעשייתי לחלוטין (בדומה לאווליי), וכולל את הנמל של בוטאני ביי והבניינים הקרובים לו. אין בפרוור בנייני מגורים.

==גאוגרפיה==
פורט בוטאני מצוי כ-12 ק"מ דרום מזרחית למרכז העסקים הראשי של סידני, קרוב לפתחו של מפרץ בוטאני. הפרוור גובל במפרץ משלושה כיוונים: מערב, צפון ודרום. ממזרח גובל הפרוור במטרוויל וצ'יפלי, והוא סמוך לליטל ביי.

==היסטוריה==
פורט בוטאני סמוך לאתר הנחיתה של המשלחת האירופאית, אם כי המעגן של קפטן ארתור פיליפ היה מעט דרומית יותר, בלה פרוז. שם המפרץ ניתן במרוצת השנים בגלל העבודה הבוטנית שבוצעה בו - מיני צמחים נאספו בו על ידי המשלחת ומוינו בפעם הראשונה. הפרוור קרוי על שם המפרץ ובאופן ספציפי, על שם הנמל.

==הנמל==
פורט בוטאני הוא אזור תעשייה הכולל את נמל פורט בוטאני ואת הבניינים הסמוכים לו. הנמל כולל שני מסופים לניהול מכולות, מאגר נוזלים (למטעני נפט למשל) ומאגר גז (למטעני גז טבעי). 

הנמל נבנה בתחילת שנות השבעים, לאחר שתפוסתו של נמל סידני הגיעה לשיא, ונדרש נמל-ים נוסף הקרוב יותר לנמל התעופה הבינלאומי, למטרת שינוע מכולות. מסוף המכולות הראשון נחנך בשנת 1979 על ידי ראש ממשלת ניו סאות' ויילס דאז, נוויל רן. בשנת 1982 נחנך מסוף המכולות השני. בשנת 2006, לאחר מספר החלפות ידיים, הגיעו המסופים לידי חברות ההחזקות Toll (המסוף הראשון) ו-Dubai Ports (המסוף השני). בשנת 1994 הוסיפה חברת הגז AGL מאגר תת-קרקעי לגז, והכפילה אותו בשנת 2003.

הנמל מנוהל על ידי חברת הנמלים של סידני (Sydney Ports Corporation).

==קישורים חיצוניים==

קטגוריה:פרוורי סידני
סימן (רפואה)

ברפואה, סימן הוא מופע אופייני אובייקטיבי למצב רפואי כגון מחלה או תסמונת. הסימן אינו אינדיקטור למחלה, אך עשוי להיות הגורם לתסמין המתואר על ידי החולה. סימנים מזוהים בבדיקות רפואיות, לרבות בדיקה גופנית, ומהווים חלק משמעותי באבחון נכון של מחלה או מצב רפואי. הסימנים הרפואיים עשויים להיות גלויים או סמויים. בדיקות דם, לחץ דם ומדידת חום הם חלק מהבדיקות העוזרות לרופא לראות סימנים.

==סימנים ותסמינים==
בעוד שתסמין הוא מקור התלונה הסובייקטיבי של החולה (לדוגמה כאב ראש), סימן רפואי הוא ברוב המקרים לא גלוי לעין או לא גורר התייחסות מצד החולה. בחילה היא תסמין בעוד שחום הוא סימן למחלה שגורמת לבחילה. תסמין מדווח לרופא על ידי החולה וסימן מתגלה לאחר בדיקה רפואית. 

סימנים רפואיים הם אובייקטיביים, ולכן ברוב המקרים יהוו אינדיקטור משמעותי יותר מתסמינים. לתסמין אין משמעות קלינית בהיעדר סימנים למצב רפואי מסוים. במקרה זה, תלונות החולה משתמעות לרופא כפונקציונליות. מכלול הסימנים האפשריים למצבים רפואיים מסתמך על מחקרים ועל "הידוע" והברור מתוך מאגר המידע הרפואי.

==סוגים==
* סימנים עתידיים (פרוגנוזה) – סימנים שיופיעו בעתיד, בעקבות מצב רפואי מסוים.
* סימני עבר (תולדות החולה) – סימנים שמופיעים בעקבות מצבים רפואיים קיימים, כגון מחלות ותסמונות ידועות מעברו של החולה.
* סימנים מזהים (דיאגנוזה) – סימנים המאפשרים לזהות מצבים רפואיים.
* סימנים ייחודיים (פתוגומוניים) – סימנים המצביעים ללא כל ספק על קיומה של מחלה כלשהי.

==בדיקות==
מעבר לתסמינים, תלונות החולה הן משמעותיות ביותר לבדיקות רפואיות המאבחנות סימנים. בהיעדר תסמינים ותלונות רלוונטיות למצב רפואי, לא יתבצעו בדיקות מתאימות שעשויות להוביל לאבחנה נכונה. מאחר שסימנים רבים מתגלים אך ורק לאחר בדיקות רפואיות מסוימות (כגון צילומי רנטגן ובדיקות דם), יש משמעות נכבדת לתלונות החולה גם בהיעדר סימנים ברורים.

==ראו גם==
* סימנים חיוניים

==קישורים חיצוניים==

*
קטגוריה:ערכים שבהם תבנית בריטניקה אינה מתאימה
קטגוריה:רפואה
סו טונג

סו טונג (בסינית: 苏童, נולד ב-21 בינואר 1963) הוא שם העט של טונג שונגאווי (בסינית: 童忠贵), סופר סיני מודרני שפרסם שבעה רומנים ומאתיים סיפורים קצרים, ספריו תורגמו לשפות רבות כולל עברית, אנגלית, גרמנית, צרפתית ואיטלקית. חלק מספריו אף עובדו לסרטים, בהם "על נשים ופילגשים" שעובד לסרט "הרם את הפנסים האדומים" והיה מועמד לפרס אוסקר ב-1991 בקטגוריית הסרט הזר. הוא מעוטר בפרסים בינלאומיים, ובסין מולדתו נחשב לסופר חשוב.

== רקע ==
סו טונג נולד ב-21 בינואר 1963 בסין בעיר סוג'ואו. הוא סיים את לימודיו התיכוניים בעיר הולדתו והחל ללמוד באוניברסיטת בייג'ינג בשנת 1980. לאחר הלימודים קיבל משרת הוראה בבית ספר בעיר נאנג'ינג והוא שימש כמורה זמן קצר בלבד. ב-1983 הוא הצטרף אל צוות העורכים של מגזין ספרות סיני, שראה כשליחות את טיפוחם של סופרים סינים צעירים. החל מאמצע שנות השמונים הוא סופר במשרה מלאה וכיום הוא נשוי ואב לילד וגר בעיר נאנז'ינג.

== קריירה ==
הפריצה של טונג אל תודעת המערב התרחשה בשנת 1991 בעקבות הסרט הרם את הפנסים האדומים, שהתבסס על ספרו: נשים ופילגשים, הספר יצא לאור בסין ב-1990. הסרט היה מועמד בקטגוריית הסרט הזר. הסרט עורר רושם עז, בעקבותיו הוא זכה בפרסים במערב. הסרט שהוצג בתחרות האוסקר אמנם עבר בהצלחה את מבחן הצנזורה המחמיר של שלטונות סין, אך בתחילה בסין עצמה נאסרה הקרנת הגרסה העדכנית של הסרט. בעקבות הסרט, תורגם הספר לשפות רבות כולל אנגלית גרמנית צרפתית אך שמו שונה לשם הסרט: הרם את הפנסים האדומים.

כמו מו יאן מרבה טונג להציג תיאורי זוועות ואכזריות בספריו, מאידך כמו הסופרת הונג יינג, הוא אינו נצמד באופן אוטומטי אל הקו התרבותי פילוסופי בו דוגל המשטר הסיני. הוא נחשב לסופר צעיר מרדן בסין, ובפסטיבל הספרות בסינגפור בשנת 2003 הוא מבכה את ירידת קרנו של הסופר בסין בפרט ובעולם בכלל (ביקורת מרומזת על סין). 

בספרו החשוב חיי כקיסר, מבקרי ספרות רואים בתיאור תככי חצר של ארמון סיני מסורתי אלגוריה אודות תככי השלטון בעולם המודרני. כמו כן הפתרון שמוצא הקיסר המודח דואן באי (גיבור הרומן) נטען על ידי מבקרים שהוא מנוגד לרוח הקומוניזם הסיני, דואן באי בוחר להתבודד במנזר נטוש להתאמן בהליכה על חבל בימים ובלילות לומד "המאמרות של קונפוציוס" (פתרון אנטי חברתי, ודתי.)
בשנת 2009 טונג זכה בפרס איש הספרות של אסיה על סיפרו: סירה אל הגאולה והיה לסופר הסיני השני שזכה בפרס (ג'יאנג רונג זכה בפרס בשנת 2007).

== ספריו שתורגמו לעברית ==
*חיי כקיסר, סו טונג, תרגום מסינית: עפרה ויינשטיין-ארבל. ידיעות אחרונות 2010. (הספר פורסם לראשונה בסין בשנת 1992.)
* אורז, סו טונג, תרגום מסינית יוסף סרגוסטי. ספרית הפועלים 2000.

== סרטים בולטים שנעשו על פי ספריו ==
*הפנסים האדומים, בימוי ז'אנג יימו, הונג קונג, 1991. (על פי ספרו של סו טונג, נשים ופילגשים.)
הסרט זכה בפרסים הבאים: 
*פרס אריה הכסף, פסטיבל הסרטים בוונציה 1993.
*פרס האקדמיה הבריטית לקולנוע, (הסרט הטוב ביותר, לא בשפה האנגלית.) 1993

== קישורים חיצוניים ==
* על הסרט הרם את הפנסים האדומים.
* [http://what-when-how.com/literature/su-tong-literature/ כל מה שרצית לדעת על סו טונג]
* [http://www.chinadaily.com.cn/en/doc/2003-08/24/content_257750.htm סו טונג מדבר בפסטיבל הספרות בסינגפור]

קטגוריה:סופרים סינים
קטגוריה:סינים שנולדו ב-1963
פיאז

פיאז (בטורקית: Piyaz, מפרסית پیاز, בצל) הוא סלט מהמטבח הטורקי המוגש בראשית הארוחה כמזה. הסלט עשוי משעועית, ביצה קשה וירקות ומתובל בבצל, פטרוזיליה ואוג הבורסקאים (סומאק).

באנטליה נהוג להוסיף לסלט שמן שומשום, והסלט מוגש כמנה עיקרית.

באדנה הסלט עשוי מבצל וסומק בלבד.

גרסאות שונות של הסלט עשויות לכלול ארטישוק, אפונה, ותפוח אדמה.

==לקריאה נוספת==
* פיי לוי, קחו פיאז לפיקניק, הג'רוסלם פוסט, 8 באוגוסט 2003

==קישורים חיצוניים==

* 

קטגוריה:המטבח הטורקי
קטגוריה:המטבח הארמני
קטגוריה:סלטים
קטגוריה:המטבח היהודי ספרדי
סלט השף

סלט השף
סלט השף (באנגלית: Chef salad או Chef's salad) הוא סלט פופולרי ברחבי העולם ובייחוד במטבח האמריקאי. הסלט מכיל חסה, ביצה קשה, בשר (לרוב בשר חזיר אך לעיתים בשר הודו, בשר עוף או צלי בקר), עגבניות, מלפפונים וגבינה. ישנן גרסאות של הסלט המכילות אנשובי.

==היסטוריה==
בין היסטוריוני מזון ישנה מחלוקת בדבר זהות ממציא הסלט. ישנה סברה כי הסלט הומצא על ידי השף ויקטור סיידו במלון סטאטלר שבעיר באפלו במדינת ניו יורק. סברה אחרת גורסת כי הסלט הומצא על ידי השף ז'אק רוסר במלון פנסילבניה שבעיר ניו יורק.

הסלט הפך פופולרי בעקבות ספר הבישול "הבישול במלון ריץ" (Cooking a la Ritz) של השף לואי דיאה (Louis Diat) שף מלון ריץ קרלטון בניו יורק בשנות ה-40 של המאה ה-20, אשר כלל את המתכון (בגרסה אשר כללה בשר עוף, לשון שור מעושנת ובשר חזיר מעושן).

== קישורים חיצוניים ==

* [http://www.foodtimeline.org/foodsalads.html#chefsalad ההיסטוריה של סלט השף]
* [http://www.shshet.com/סלט-השף-בהשראת-שף-בראין-ברנד-ממסעדת-גספ מתכון] באתר ששת

שף
קטגוריה:המטבח האמריקאי
קטגוריה:מאכלי ירקות
קטגוריה:מאכלי ביצים
קטגוריה:מאכלי בשר
צ'זרה קרדיני

צ'זרה קרדיני (באיטלקית: Cesare Cardini; 24 בפברואר 1896 – 3 בנובמבר 1956) היה שף ובעל מלון אמריקאי ממוצא איטלקי. קרדיני נודע כממציא המאכל סלט קיסר, הקרוי על שמו.
== חייו ==
קרדיני נולד בסמוך לאגם מג'ורה שבצפון איטליה. לקרדיני היו שני אחים ושתי אחיות. בעוד שהאחיות נותרו באיטליה שלושת האחים היגרו לאמריקה ופתחו מסעדה במקסיקו סיטי.

בראשית שנות ה-20 של המאה ה-20 היגר צ'זרה לארצות הברית ופתח מסעדה בסקרמנטו שבקליפורניה, לאחר מכן עבר לסן דייגו ופתח בה מסעדה. במקביל פתח בטיחואנה שבמקסיקו מסעדה ומלון, וזאת על מנת שלא להיות מוגבל בשל האיסור על מכירת אלכוהול בארצות הברית בשנים אלו. בשנת 1929 פתח בהוליווד מסעדה ומלון הקרויים על שמו.

קרדיני נשא לאישה את אקמיל ונולדה להם בת – רוזה מריה קרדיני (1928–2003). בשנת 1935 עברה המשפחה ללוס אנג'לס.

המאכל סלט קיסר אותו המציא קרדיני, זכה להצלחה רבה בהוליווד ובהמשך ברחבי ארצות הברית.

קרדיני נפטר ב-3 בנובמבר 1956 בלוס אנג'לס בעקבות שבץ מוחי, ונקבר בבית הקברות אינגלווד.

==קישורים חיצוניים==
* 
* [http://www.rest.co.il/article.aspx?articleid=5063 הסיפור מאחורי סלט קיסר]
* 

קטגוריה:שפים אמריקאים
קטגוריה:אמריקאים שנולדו ב-1896
קטגוריה:אמריקאים שנפטרו ב-1956
קטגוריה:סלט קיסר
אנדריי לוקאנוב

אנדריי קרלוב לוּקָאנוֹב (בבולגרית: Андрей Карлов Луканов; 26 בספטמבר 1938, מוסקבה, ברית המועצות – 2 באוקטובר 1996, סופיה, בולגריה) היה פוליטיקאי בולגרי, אשר כיהן ב-1990 כראש ממשלתה האחרון של הרפובליקה העממית הבולגרית, מטעם המפלגה הקומוניסטית.

==ראשית חייו==
לוקאנוב נולד במוסקבה למשפחת גולים בולגרית, שנאלצה להגר מממלכת בולגריה על רקע פעילותה הפוליטית במפלגה הקומוניסטית הבולגרית. אמו הייתה ממוצא יהודי. ב-9 בספטמבר 1944 התחוללה ברחבי בולגריה הפיכה בחסות הצבא האדום ובעקבותיה נטלה חזית המולדת הבולגרית את השלטון. פעילות המפלגה הקומוניסטית הותרה והגולים ובכלל זה משפחתו של לוקאנוב שבו לבולגריה. אביו, קארלו לוקאנוב, כיהן כשר החוץ של בולגריה בין 1956 ל-1961 וב-1963 הצטרף אנדריי למפלגה הקומוניסטית, הוצב לתפקיד בשירות החוץ הבולגרי והחל בקריירה פוליטית.

==הקריירה הפוליטית==
לוקאנוב היה חבר במשלחת הבולגרית לאו"ם ולקומקון וב-1987 מונה לשר לסחר חוץ של בולגריה. ב-1989 התפטר מתפקידו ונטל חלק במהלכים שהובילו להדחתו של טודור ז'יבקוב מהנהגת המפלגה והמדינה. לוקאנוב הצטרף לאגף הרפורמיסטי במפלגה הקומוניסטית וב-3 בפברואר 1990 התמנה לראש ממשלת בולגריה. בתקופתו שינתה המפלגה הקומוניסטית את שמה למפלגה הסוציאליסטית הבולגרית ובאפריל אף זכתה בבחירות הכלליות שנערכו במדינה.

ב-3 במאי 1990 חידשה ממשלתו של לוקאנוב את היחסים הדיפלומטיים בין בולגריה למדינת ישראל לאחר 23 שנות ניתוק.
לוקאנוב כיהן בתפקידו עד ראשית דצמבר ובתקופה זו סבלה בולגריה ממשבר כלכלי חריף ומאי שקט פוליטי וחברתי על רקע המצב הכלכלי ודרישת הציבור הבולגרי לרפורמה פוליטית. לוקאנוב התפטר ובהמשך נחלה מפלגתו תבוסה בבחירות הכלליות שנערכו במדינה.

==אחריתו==
לוקאנוב המשיך בפעילותו במפלגה הסוציאליסטית גם בעת שהייתה באופוזיציה תוך שהוא מוביל קו רפורמיסטי מובהק ומתעמת עם חלק מחברי המפלגה בני "הדור הישן". ב-1992 נעצר והואשם במעילה בכספי ציבור, אך שוחרר מחוסר אשמה. ב-2 באוקטובר 1996 נורה לוקאנוב בראשו ובחזהו בידי מתנקש בודד בעת שיצא מביתו ומת במקום. מספר חשודים נעצרו, הועמדו לדין וזוכו. רוצחו לא נתפס והמניע לרצח נותר עלום. ברחבי בולגריה נפוצו תאוריות קשר רבות בדבר נסיבות מותו ואחת מהן אף גורסת שלוקאנוב עדיין בחיים ומותו בוים.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:ראשי ממשלת בולגריה
קטגוריה:הרוגי התנקשויות
קטגוריה:אישים הקבורים בבית הקברות המרכזי בסופיה
קטגוריה:ראשי ממשלת הרפובליקה העממית של בולגריה
קטגוריה:מקבלי עיטור הידידות בין העמים
קטגוריה:ילידי 1938
קטגוריה:בולגרים שנפטרו ב-1996
סחופת

בגאולוגיה וגאומורפולוגיה, סְחוֹפֶת או טְעוֹנֶת היא חומר הנישא בתהליך סחיפה על ידי גורם חיצוני כמו: נחלים ונהרות, קרחונים, זרמי וגל ים, ורוח. הסחופת מתחלקת לשלושה סוגים המושפעים מסוג החומר וגודל גרגיריו, כדלקמן: גְּרוֹפֶת, רְחוֹפֶת ותֶמֶס.

==גרופת==
חלקיקים שגודלם עולה על 0.062 מ"מ ובהם נכלל החול, חלוקים, חצץ וגְּרוֹרוֹת (Boulder). חלקיקים אלה נעים בצמוד לקרקעית שמעליה הם נגררים, מתגלגלים, או מקפצים בזרם.

==רחופת==
גרגרים הקטנים מ-0.062 מ"מ, הנקראים טין שגודלם עד 0.004 מ"מ, וגרגרי חרסית שהם קטנים יותר. גרגרים אלה מרחפים בזרם ושוקעים רק בשוך הזרימה. גרגרי הרחופת נותנים למי הנחלים את צבעם החום בעת שיטפון.

==תמס==
מלחים וחומרים אחרים המומסים במים. אם נאדה את המים בכוס, נקבל על הדפנות והקרקעית משקע של החומרים שהיו מומסים במים.

==ראו גם==
*סחף
*נהר
*משקע

== לקריאה נוספת ==
*
*
*

== קישורים חיצוניים ==

*[http://books.google.co.il/books?id=EawaWv5f9DIC&printsec=frontcover&source=gbs_ge_summary_r&cad=0#v=onepage&q&f=false שלמה שובאל, צפונות כדור הארץ]

קטגוריה:גאולוגיה
Carry That Weight

"Carry That Weight" (בעברית: "לשאת את העול הזה") הוא שיר שנכתב על ידי פול מקרטני (נרשם תחת הקרדיט לנון-מקרטני) ונכלל באלבום Abbey Road של הביטלס בשנת 1969. השיר הוא חלק ממחרוזת ארוכה הסוגרת את האלבום, הכוללת את שלושת השירים האחרונים באלבום - Golden Slumber, Carry That Weight ולבסוף השיר האחד לפני האחרון באלבום - The End.

== פרשנות ==
מקרטני אמר שהשיר נכתב על הקשיים העסקיים של הביטלס, והאווירה הקשה ששררה באפל באותו הזמן.

בסרט "דמיין: ג'ון לנון" (Imagine: John Lennon), אמר לנון ש"מקרטני שר על כולנו, על כל מה שעבר עלינו".

מבקר המוזיקה איאן מקדונלד פירש את מילות השיר כהודאה של הלהקה ששום דבר שהם יעשו בעצמם כאמנים עצמאיים או אמני סולו לא יהיה שווה למה שהם יוכלו להשיג אם יפעלו ביחד כלהקה, והם תמיד ישאו את המשקל (Carry the Weight) של העבר ה"ביטלסי" שלהם.

== הקלטה ==
הביטלס הקליטו את Golden Slumbers ו-Carry That Weight ביחד ב-2 ביולי 1969. מקרטני, האריסון וסטאר הקליטו את שני השירים 15 פעמים עד שקיבלו את התוצאה הרצויה, בזמן שלנון הבריא בבית חולים מתאונת רכב שעבר בסקוטלנד.

צלילי המנגינה כללו את מקרטני על הפסנתר, האריסון על גיטרת בס וסטאר על התופים. ההקלטות הטובות ביותר היו הקלטות מספר 13 ו-15, שעברו עריכה מאוחר יותר, ב-3 ביולי. ביום ההקלטות וביום שלאחריו, מקרטני ערך אוברדאבינג לקול שלו (שהיה הסולן בשיר) ולגיטרת הרית'ם, והאריסון הוסיף גיטרה מובילה. ב-30 ביולי הם הוסיפו עוד קולות, כולל קולו של לנון, שחזר ב-9 ביולי מבית החולים. עוד קולות, טימפני ותופים הוספו ועברו אוברדאבינג ב-31 ביולי.

=== צוות ההקלטה ===
*פול מקרטני - שירה מובילה, קולות רקע, פסנתר, גיטרת רית'ם.
*ג'ורג' האריסון - קולות רקע, גיטרה מובילה, גיטרת בס בעלת שישה מיתרים.
*רינגו סטאר - קולות רקע, תופים.
*ג'ון לנון - קולות רקע.
*ג'ורג' מרטין - מפיק מוזיקלי, מעבד מוזיקלי.

== גרסאות כיסוי ==
*ב-1976, הבי ג'יז הקליטו גרסת כיסוי לשיר עבור הסרט "All This and World War II". שנתיים אחרי, הם הקליטו מחדש גרסת כיסוי לשיר עבור הסרט Sgt. Pepper's Lonely Hearts Club Band.
*הזמר לס פרדקין הקליט גרסה אינסטרומנטלית של השיר ב-2005 וכלל אותה באלבומו "While My Guitar Only Plays".
*ב-2009 להקת "צ'יפ טריק" הוציאה את אלבומה "Sgt. Pepper Live" שכלל את השיר.
*קבוצת הפופ הפסיכדלי לשעבר, "אורנג' בייסיקל", הקליטה גרסת כיסוי לשיר הזה ביחד עם השיר "You Never Give Me Your Money".

==קישורים חיצוניים==

== הערות שוליים ==

קטגוריה:שירי 1969
קטגוריה:שירי הביטלס
קטגוריה:שירים באנגלית
קטגוריה:בלדות משנות ה-1960
קטגוריה:בלדות רוק
סרטן הכבד

סרטן הכבד הוא גידול של רקמות ניאופלסטיות ממאירות ברקמה העוטפת את הכבד או בתוכו. להבדיל מגרורות בכבד, מקורו של סרטן הכבד הוא בכבד.
==אפידמיולוגיה==
סרטן הכבד נחשב נדיר. מחקר שנעשה בבריטניה מגלה כי 1 ל-100 חולים המאובחנים בסרטן, חלו בסרטן הכבד. מחקר נוסף מגלה כי רוב המאובחנים חלו במחלה בעקבות גרורות. המחלה שכיחה יותר בקרב גברים מאשר בנשים. "קרצינומה hepatocellular" היא הגידול הראשוני השכיח ביותר במחלה והסיכון לחלות בה עולה עם הגיל. ברוב המקרים גרורות (גידולים משניים) אל הכבד מגיעות מסרטן במערכת העיכול.
גידולים ראשוניים
* קרצינומה הפטוסלולרית - הסוג הנפוץ ביותר בקרב חולי סרטן כבד. ברוב המקרים המחלה משנית להפטיטיס או לשחמת הכבד. סוג זה מתחלק לתתי סוגים ביניהם סרטן בדרכי המרה.
* כולנגיוקרצינומה הוא סרטן דרכי המרה.
* המנגיוסרקומה ואנגיוסרקומה הן נדירות מאוד ומקורן ברפידת כלי הדם בכבד.
* לימפומה של הכבד
צילום מיקרוסקופי של סרטן ראשוני מסוג כולנגיוקרצינומה מתפשט מימין לשמאל

==גורמים==
כל גורם סיכון לתחלואה במחלת כבד מעלה את הסיכון לחלות במחלה. הסיכון לחלות במחלה עולה במקרים בהם קיים הרס מוגבר של התאים בכבד (כמו במחלות שונות של הכבד). ארסן הוא גורם נוסף המעלה את רמת הסיכון. עודף משקל, סוכרת ומערכת חיסונית חלשה הם גורמים נוספים המגבירים את הסיכון לחלות.
==תסמינים==
* כבדות או הרגשת נפיחות בבטן
* אובדן תיאבון
* ירידה דרסטית במשקל ללא סיבה
* כאב בטן מתמשך
* גרד בלתי פוסק
* עור צהוב
* הקאות
* חום גבוה והזעה
==אבחון==
אבחון המחלה מתבצע בכמה שלבים. אם עולה חשש לתפקוד לקוי של הכבד מתבצעת בדיקת דם כוללת לתפקודי הכבד. הבדיקה בודקת אנזימים שונים בכבד. אם עולה החשש למחלת כבד, החולה יישלח לבדיקות כגון אולטרסאונד, CT וMRI של הכבד. אבחון ודאי יכול להתבצע רק לאחר ביופסיה של הכבד, או לפרוסקופיה אבחנתית.
==טיפול==
סוראפניב (נקסבר) היא תרופה רשומה ומאושרת לטיפול בסרטן הכבד. התרופה מונעת שגשוג של תאי גידול ומונעת התפתחות של כלי דם המזינים את הגידול.

נקסבר שייכת למשפחת תרופות הקרויות "מעכבי קינאז". מנגנון פעולתה הוא בעיכוב פעולת האנזים טירוזין קינאז האחראי לתהליך כימי הגורם לתא הסרטני לגדול ולהתחלק. מעכבי קינאז מצמצמים את יכולת הגדילה של תאים סרטניים. נקסבר פועלת גם לעצירת ההתפתחות של כלי דם חדשים הנוצרים על ידי הגידול הסרטני, שתפקידם להזין את הגידול. עיכוב התפתחות כלי הדם החדשים פוגם באספקת החמצן והמזון לגידול הסרטני והוא מתכווץ או מפסיק להתפתח. תרופות שמעורבות בהתפתחות של כלי דם חדשים נקראות מעכבי אנגיוגנזיס או אנטי-אנגיוגניקס.

סוראפניב אושרה לטיפול בסרטן כבד על ידי ה-FDA (מנהל המזון והתרופות האמריקאי), על ידי EMA (הסוכנות האירופית לתרופות) ועל ידי אגף הרוקחות במשרד הבריאות

הכחדה באמצעות גלי מיקרו (Microwave Ablation, MWA): היא הליך רפואי מסוג רדיולוגיה פולשנית שמטרתה טיפול בגידולים סרטניים. מוגדרת כשימוש בגלי מיקרו לצורך טיפול בגידולים סרטניים. מטרת הפרוצדורה היא השגת הכחדה או נסיגה משמעותית של רקמת הגידול באמצעות חימום הרקמה על ידי גלי מיקרו. ישנן דרכים נוספות להכחדת גידולים, כגון: הכחדה באמצעות גלי רדיו או הכחדה באמצעות לייזר.<ref></ref>

==קישורים חיצוניים==

*
* 

==הערות שוליים==

קטגוריה:גידולים ממאירים באיברי העיכול
Como Ama una Mujer

Como Ama una Mujer (בעברית: איך אישה אוהבת) הוא אלבום האולפן החמישי של הזמרת האמריקאית ג'ניפר לופז שיצא לאור לקראת סוף מרץ 2007. במשך שלוש שנים דובר על פרויקט הדיסק הראשון בספרדית של לופז, והדיסק הוקלט במשך שנתיים.
האלבום כולל את השיר "Qué Hiciste", שהפך ללהיט במרבית מדינות אירופה הלטיניות ולמצעד הבילבורד הלטיני הגיע לפסגת המצעד ואת השיר "Me Haces Falta" שזכה להצלחה נמוכה.
האלבום הופק במימון עצמי של לופז, אך חבר התקליטים סוני BMG החליטה, לאחר שהפרויקט הושלם, לקחת אותו תחת חסותה ולהשתתף בשיווקו.

==סינגלים==
==="Qué Hiciste"===

השיר "Qué Hiciste" (בעברית: מה עשית?) נכתב והופק בידי בעלה דאז מארק אנטוני. השיר קיבל ביקורת חיובית, ולהצלחה רבה במצעדים הלטינים באמריקה, כמו כן השיר זכה להצלחה באירופה המערבית בה נקבע מיקומו בראשי רבים מהמצעדים. לשיר בוים וידאו-קליפ על ידי מייקל האוסמן.
==="Me Haces Falta"===

השיר "Me Haces Falta" (בעברית: אני צריכה אותך) יצא כסינגל השני והאחרון מן האלבום ב-23 במרץ 2007 על ידי סוני BMG מיוזיק אנטרטיינמנט. השיר נכתב על ידי אסטפנו (Estéfano) ואת המוזיקה חיבר מארק אנתוני.

== רשימת רצועות ==

== מיקומי שיא ==

== נתוני מכירות ==
{| class="wikitable sortable"
!מקום
!תארים
!מכירות
|-
!הונגריה (MAHASZ)
|זהב
|3,000
|-
!יוון (IFPI Greece)
|זהב
|7,500
|-
!ספרד (PROMUSICAE)
|פלטינה
|80,000
|-
!פורטוגל (AFP)
|זהב
|10,000
|-
!רוסיה (NFPF)
|פלטינה 2×
|40,000
|-
!שווייץ (IFPI Switzerland)
|פלטינה
|30,000
|-
! colspan="3" |סיכום
|-
!בכל העולם
|
|1,300,000
|}

== קישורים חיצוניים ==

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:אלבומי ג'ניפר לופז
קטגוריה:אלבומים בספרדית
קטגוריה:אלבומים שהופקו על ידי טוני דוראן
קטגוריה:אלבומי חברת אפיק רקורדס
אינס דירס

אינס דירס-נואק (בגרמנית: Ines Diers-Noack; נולדה ב-2 בנובמבר 1963) היא שחיינית עבר ממזרח גרמניה. היא אלופה אולימפית (מוסקבה 1980) בעלת 5 מדליות, מהן 2 מדליות זהב, אלופת אירופה ושיאנית עולם.

== ביוגרפיה ==
דירס נולדה בעיירה בשם רוחליץ, 26 ק"מ צפונית-מערבית לקמניץ.

===אלופה אולימפית ושיאנית עולם===
באולימפיאדת מוסקבה (1980) זכתה דירס במספר המדליות הרב ביותר בתחרות מבין הגברים והנשים. היא זכתה ב-5 מדליות, מהן שתי מדליות זהב, שתי מדליות כסף ומדליית ארד אחת. מדליות זהב במשחה ל-400 מטר חופשי בשיא אולימפי חדש של 4:08.76 דקות, לפני פטרה שניידר (4:09.16 דקות) וכרמלה שמידט (4:10.86 דקות) אף הן ממזרח גרמניה ובמשחה שליחות 4x100 מטר חופשי בשיא עולם חדש של 3:42.71 דקות, לפני שוודיה (3:48.93 דקות) והולנד (3:49.51 דקות). מדליות כסף במשחה ל-200 מטר חופשי בתוצאה של 1:59.64 דקות, אחרי בת ארצה ברברה קראוזה שקבעה שיא אולימפי חדש של 1:58.33 דקות ולפני שמידט (2:01.44 דקות) ובמשחה ל-800 מטר חופשי בתוצאה של 8:32.55 דקות, אחרי מישל פורד מאוסטרליה שקבעה שיא אולימפי חדש של 8:28.90 דקות ולפני בת ארצה הייקה דינה (8:33.48 דקות) ומדליית ארד במשחה ל-100 מטר חופשי בתוצאה של 55.65 שניות, אחרי קראוזה שקבעה שיא עולם חדש של 54.79 שניות ובכך הייתה לשחיינית הראשונה בהיסטוריה ששחתה משחה זה מתחת ל-55 שניות ובת ארצה קארן מטשוק (55.16 שניות).

===אלופת אירופה===
באליפות אירופה בשחייה שנערכה בספליט, לשעבר יוגוסלביה בשנת 1981 זכתה דירס ב-3 מדליות, מהן 2 מדליות זהב ומדליית כסף אחת. מדליות זהב במשחה ל-400 מטר חופשי בתוצאה של 4:08.58 דקות, לפני בת ארצה שמידט (4:08.71 דקות) וג'קי וילמוט מבריטניה (4:15.23 דקות) ובמשחה שליחות 4x100 מטר חופשי בתוצאה של 3:44.37 דקות, לפני מערב גרמניה (3:47.42 דקות) והולנד (3:49.65 דקות). מדליית כסף במשחה ל-800 מטר חופשי בתוצאה של 8:32.89 דקות, אחרי שמידט (8:32.79 דקות) ולפני וילמוט (8:37.22 דקות).

== שימוש בסמים ==
לאחר איחוד גרמניה נחשפה תוכנית האימרוץ של גרמניה המזרחית, בה נתנו סטרואידים אנאבוליים באופן שיטתי לספורטאים רבים. בין היתר, השחיינית בריגיט מיינקה ספרה ששחייניות נבחרת מזרח גרמניה השתמשו באימרוץ נרחב [http://www.alexandriamasters.com/articles/drugs.htm].

==קישורים חיצוניים==

* [http://sports123.com/.search?results_page=searchresults.html&p=Ines+Diers&name=Search אינס דירס] , באתר Sports123 

קטגוריה:שחייניות באולימפיאדת מוסקבה (1980)
קטגוריה:אלופות אולימפיות מזרח גרמניות: שחייה
קטגוריה:שיאניות עולם מזרח גרמניות: שחייה
קטגוריה:שחייניות חופשי מזרח גרמניות
קטגוריה:זוכות מדליית כסף אולימפית מזרח גרמניות: שחייה
קטגוריה:זוכות מדליית ארד אולימפית מזרח גרמניות: שחייה
קטגוריה:גרמניות שנולדו ב-1963
קטגוריה:גרמנים שנולדו ב-1963
משה קופמן

מגדל המים בקריית אונו
משה קופמן (1920 - 27 במאי 2017) היה אדריכל ומתכנן ערים ישראלי.

== ביוגרפיה ==
נולד באוקראינה לבן ציון וחיה קופמן. בשנת 1926 עלה עם משפחתו לארץ ישראל. בוגר בית הספר הריאלי בחיפה. בשנת 1945 סיים את לימודי האדריכלות בטכניון בחיפה. בשנים 1945–1947 עבד כאדריכל במשרדו של דב כרמי בתל אביב. בשנים 1949–1953 שימש ראש מדור הנגב הרחוק באגף התכנון במשרד ראש הממשלה. בשנים 1955–1957 היה מהנדס העיר הוד השרון, ובשנת 1958 התמנה כמהנדס העיר קריית אונו. כיהן גם כחבר הוועדה הארכיטקטונית בעיריית תל אביב. היה בעל משרד פרטי לתכנון ואדריכלות תל אביב, שפעל עד שנת 1986.

קופמן תכנן ערים, שכונות, מוסדות חינוך, בתי כנסת, מרכזי מסחר, משרדים ובתי מלון בישראל. הוא זכה בפרסים בתחרויות ארכיטקטוניות שונות. כמו כן השתתף בתערוכות ציור ופרסם שני ספרים.

בסוף שנות ה-80, עם מות אשתו, הפסיק קופמן את עבודתו. נפטר ב-2017 בביתו שבחולון.

== פרויקטים נבחרים ==
* תכנון ערים - אילת, תוכניות מתאר קריית אונו, כפר יונה
* מוסדות חינוך בקריית אונו, קיסריה וחצור
* בתי כנסת: בית כנסת "אנטופול" בתל אביב, בית הכנסת בקיבוץ סעד, בית כנסת בקרית ביאליסטוק ביהוד
* בתי מלון: מוטל השושנים בעכו, מרכז מרגוע בערד, מלון דירות "מצפה ים" בהרצליה מלונות "יורוטל"
* מגדל המים בקריית אונו, בית הרופא בתל אביב, בית חרושת "יכין" באשקלון

=== שכונות מגורים ===
* בפתח תקווה, נתניה - עבור "שיכון עובדים"
* תוכנית ל' בתל אביב - עבור חברת "גד"
* שכונות מגורים בקריית אונו - "עבור האחים גרין"
* בנייני דירות בגבעתיים - עבור מעונות עממים

== ספריו ==
* לקומראן וחזרה, 1992
*נופי ישראל

==קישורים חיצוניים==
* 

== הערות שוליים ==

קטגוריה:ישראלים ילידי אוקראינה
קטגוריה:אנשי העלייה הרביעית
קטגוריה:בוגרי בית הספר הריאלי
קטגוריה:בוגרי הטכניון - מכון טכנולוגי לישראל: אדריכלות
קטגוריה:אדריכלים ישראלים
קטגוריה:מתכנני ערים ישראלים
קטגוריה:ישראלים שנולדו ב-1920
קטגוריה:ישראלים שנפטרו ב-2017
מכתש ווסטוק

מסלול האופורטוניטי רובר, ובו מצוין מכתש ווסטוק, הבור שבתחתית התמונה הוא [[מכתש ויקטוריה]]
מכתש ווסטוק
הוא מכתש פגיעה קטן באזור מישור מרידיאני שבאדמת כוכב הלכת מאדים. המכתש נחקר ב-8 במרץ 2005 על ידי הגשושית אופורטוניטי.

==מאפייני המכתש==
המכתש בקוטר כ-20 מטרים, ובחלקים משמעותיים בו כוסה על ידי חולות שנעו בעקבות הרוחות במאדים, אך ניתן עדיין לראות בו מחשופי סלעים רבים שטרם כוסו.

הרובר אופורטוניטי חקר במכתש מספר עניינים מדעיים, ובהם סלע שכונה "גגרין" (על שם הקוסמונאוט יורי גגארין), וכן דגימת אדמה שכונתה לייקה.
בדרך הלוך וחזור מהמכתש התגלו מכתשים נוספים כשהגדול שבהם הוא מכתש ויקטוריה. בקרבת מכתש ווסטוק התקלקל מכשיר הספקטרומטר Mini-TES - כלי לניתוח חשיבותם המדעית של סלעים באמצעות הפליטה התרמית שלהם.

דגימת אדמה "לייקה" שצולמה במכתש ווסטוק, בסול 400, ה-9 במרץ 2005

==הערות שוליים==

קטגוריה:גאולוגיה פלנטרית
ווסטוק